b"\n_START_ARTICLE_\nSant Juli\xc3\xa0 d'Estar\xc3\xa0s\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia situada al centre del poble d'Esar\xc3\xa0s, realitzada amb paredat, d'una sola planta sense absis i amb coberta a dues aig\xc3\xbces._NEWLINE_A la fa\xc3\xa7ana principal hi trobem la porta d'acc\xc3\xa9s, posterior a la construcci\xc3\xb3 de l'esgl\xc3\xa9sia, realitzada amb arc de mig punt adovellat i envoltat per un guardapols, per damunt de la qual apareix un \xc3\xb2cul contemporani a l'obertura de l'actual porta d'acc\xc3\xa9s._NEWLINE_A la fa\xc3\xa7ana lateral dreta podem veure tapiada la que era l'entrada primitiva al temple, d'arc de mig punt adovellat, acompanyada per un campanar d'espadanya de dos ulls, obertures realitzades amb arc de mig punt amb coberta feta amb lloses de pedra i a dues aig\xc3\xbces._NEWLINE_La pica d'aigua bene\xc3\xafda es troba a l'interior de l'esgl\xc3\xa9sia. Consta d'un peu molt arcaic, el qual sembla no correspondre origin\xc3\xa0riament amb aquest element, i d'una pica de petites dimensions amb l\xc3\xb2buls decoratius a la part inferior i a la interior. Est\xc3\xa0 envoltat per una sanefa senzilla._NEWLINE_La pica baptismal feta de pedra, \xc3\xa9s llisa tant a l'interior com a l'exterior. Presenta unes grans dimensions. El peu \xc3\xa9s quadrangular, arcaic. La copa \xc3\xa9s tosca i es troba bastant deteriorada._NEWLINE_La pica d'aigua bene\xc3\xafda es troba a l'interior de l'esgl\xc3\xa9sia. \xc3\x89s un element de molta esveltesa gr\xc3\xa0cies a l'estreta columna que fa de peu. La pica \xc3\xa9s lobulada a l'interior. Actualment es troba bastant malmesa i no s'aprecien els gravats que tenia origin\xc3\xa0riament.\n_START_SECTION_\nHist\xc3\xb2ria\n_START_PARAGRAPH_\nLa parr\xc3\xb2quia d'Estar\xc3\xa0s fou des dels seus inicis sufrag\xc3\xa0nia de G\xc3\xa0ver i pertanyia al bisbat de Vic, per aquest motiu no consta en les primitives llistes de les parr\xc3\xb2quies del bisbat de Vic dels segles XI i XII ni tampoc en la relaci\xc3\xb3 de les esgl\xc3\xa9sies que pagaren la d\xc3\xa8cima per a la croada dels anys 1279 i 1280. El 1685, tenim documentada la visita del bisbe Antoni Pasqual. Llavors Sant Juli\xc3\xa0 pertanyia al deganat dels Prats de Rei, mentre que G\xc3\xa0ver era de Santa Coloma de Queralt. Aleshores, tamb\xc3\xa9 es diu que el seu titular era Sta. Magdalena per\xc3\xb2 en algun moment retorn\xc3\xa0 a la seva antiga advocaci\xc3\xb3. La parr\xc3\xb2quia d'Estar\xc3\xa0s va pert\xc3\xa0nyer al bisbat de Vic fins al 1957, moment en qu\xc3\xa8 s'integra al de Solsona."